Limpopo-dubbelmoord: Onthoofde liggame se koppe gekryFoto’s: Verskaf Die koppe van die twee mense wie se onthoofde liggame onlangs in ŉ bergagtige gebied in Limpopo gevind is, is Donderdag opgespoor. Kol. Ronel Otto, provinsiale polisiewoordvoerder, het Vrydag gesê die verdagte, Nyaka Phasha (54), het ŉ gebied op ŉ berg uitgewys waar hy glo hul koppe oor die krans gegooi het nadat hy hulle glo vermoor en onthoof het. “Ná ŉ uitgebreide soektog onder moeilike omstandighede, het beamptes van die soek- en reddingseenheid uiteindelik die slagoffers se koppe opgespoor. DNS-toetse sal gedoen word om hul identiteite te bevestig,” het Otto gesê. Maroela Media het vroeër berig Phasha is in hegtenis geneem nadat die liggame van Elizabeth Madila (57) en Timothy Selimela (41) in ŉ bergagtige gebied in Mafefe, sowat 50km suid van Polokwane, gevind is. Volgens Otto het Madila en Selimela op 22 Mei hul huise in Ramonoane verlaat om gras bymekaar te maak en ŉ vermiste kalf te soek. Hulle het nooit teruggekeer huis toe nie en is as vermis aangemeld. Polisiebeamptes en lede van die gemeenskap het ŉ week later tydens ŉ soektog op ŉ liggaam afgekom, maar kon nie by die liggaam uitkom nie. Die polisie se lugvleuel en ŉ soek- en reddingspan is ingeroep en die vrou se liggaam is opgespoor. Lede van die gemeenskap het Phasha, Madila se kêrel, daarvan beskuldig dat hy haar vermoor het voordat hulle hom aangerand het. Hy is deur polisiebeamptes gered en in ŉ hospitaal in Lebowakgomo opgeneem. Hy is op 1 Junie ontslaan waarna hy die polisie glo na Selimela se onthoofde lyk gelei het. Phasha het op 10 Junie in die Malipsdrift-landdroshof verskyn op twee aanklagte van moord. Hy is borgtog geweier en moet weer op 17 Junie in die hof verskyn. Die motief vir die moorde is nog nie bekend nie.